b'\n_START_ARTICLE_\nPeter Fajfar\n_START_SECTION_\n\xc5\xbdivljenjepis\n_START_PARAGRAPH_\nFajfar je diplomiral leta 1966 na gradbenem oddelku Fakultete za arhitekturo, gradbeni\xc5\xa1tvo in geodezijo Univerze v Ljubljani._NEWLINE_Prvi\xc4\x8d se je zaposlil pri Splo\xc5\xa1nem gradbenem podjetju Grosuplje, od leta 1968 pa je zaposlen na Fakulteti za gradbeni\xc5\xa1tvo in geodezijo. Magisterij je opravil 1972 in ga  promoviral leta 1974. Redni profesor je postal leta 1985 in takrat postal tudi dekan fakultete ter hkrati predstojnik In\xc5\xa1tituta za konstrukcije, potresno in\xc5\xbeenirstvo in ra\xc4\x8dunalni\xc5\xa1tvo na fakulteti. Na mestu dekana je ostal do leta 1987, predstojnik in\xc5\xa1tituta pa je bil od 1985 do 1989 ter od 2001 dalje._NEWLINE_V svoji karieri je bil gostujo\xc4\x8di raziskovalec na ve\xc4\x8d univerzah; v Bochumu, Nem\xc4\x8dija (1972/73), Berkeleyju, ZDA (1980) in Tokushimi, Japonska (1993)._NEWLINE_Bil je tudi gostujo\xc4\x8di profesor na univerzah Technion, Haifa, Izrael (1989), McMaster, Hamilton, Kanada (1994), Stanford, ZDA (1995) in Bristol, Anglija (2006)._NEWLINE_Poleg tega je bil predsednik Zveze dru\xc5\xa1tev za potresno in\xc5\xbeenirstvo Jugoslavije (1984\xe2\x80\x9388) in prvi predsednik Slovenskega dru\xc5\xa1tva za potresno in\xc5\xbeenirstvo (1988\xe2\x80\x9390) ter predstavnik Jugoslavije (1988\xe2\x80\x9391) in Slovenije (1992-99) v Mednarodnem zdru\xc5\xbeenju za potresno in\xc5\xbeenirstvo (IAEE). Od 2004 je bil \xc4\x8dlan izvr\xc5\xa1ilnega odbora IAEE, od 2002 \xc4\x8dlan izvr\xc5\xa1ilnega odbora Evropskega zdru\xc5\xbeenja za potresno in\xc5\xbeenirstvo (EAEE). Je \xc4\x8dastni \xc4\x8dlan Evropskega zdru\xc5\xbeenja za potresno in\xc5\xbeenirstvo (od 2010). Od leta 1981 je tudi \xc4\x8dlan Earthquake Engineering Research Institute iz ZDA._NEWLINE_Glavni raziskovalni podro\xc4\x8dji profesorja Fajfarja sta potresno in\xc5\xbeenirstvo in dinamika gradbenih konstrukcij. V za\xc4\x8detku so bile raziskave omejene na elasti\xc4\x8dno analizo objektov visokogradnje. Kasneje se je njegovo podro\xc4\x8dje raziskav raz\xc5\xa1irilo na nelinearno analizo konstrukcij stavb in mostov pri potresni obte\xc5\xbebi, neelasti\xc4\x8dne spektre odziva, dolo\xc4\x8danje potresnih obremenitev, metodologije potresnoodpornega projektiranja in njihovo uporabo v predpisih in standardih. _NEWLINE_Izredni \xc4\x8dlan SAZU je postal leta 1989, redni \xc4\x8dlan 1993. Bil je na\xc4\x8delnik oddelka za tehni\xc5\xa1ke vede razreda za matemati\xc4\x8dne, fizikalne, kemijske in tehni\xc5\xa1ke vede SAZU od 1996 do 2002 in tajnik tega razreda od 2002 do 2008 ter \xc4\x8dlan predsedstva SAZU od 2014. Poleg tega je Peter Fajfar od leta 1997 znanstveni svetnik Mednarodne in\xc5\xbeenirske akademije v Moskvi, od leta 2001 redni \xc4\x8dlan In\xc5\xbeenirske akademije Slovenije, februarja 2018 pa je bil kot prvi Slovenec izvoljen za tujega \xc4\x8dlana Nacionalne in\xc5\xbeenirske akademije v ZDA (NAE, National Academy of Engineering) zaradi vodilne vloge pri razvoju nelinearnih metod analize v potresnem in\xc5\xbeenirstvu.\n_START_SECTION_\nBibliografija\n_START_PARAGRAPH_\nFajfar je napisal prvi slovenski u\xc4\x8dbenik o dinamiki gradbenih konstrukcij in bil soavtor prve celovite monografije o potresnem in\xc5\xbeenirstvu v biv\xc5\xa1i Jugoslaviji. Rezultate raziskav je sam ali s sodelavci objavil v preko 300 \xc4\x8dlankih in referatih, ve\xc4\x8dinoma v tujini. _NEWLINE_Od leta 2003 je urednik mednarodne revije Earthquake Engineering and Structural Dynamics, od leta 1997 \xc4\x8dlan uredni\xc5\xa1kih odborov mednarodnih revij Journal of Earthquake Engineering (Imperial College Press), Journal of Seismology and Earthquake Engineering, (International Institute of Earthquake Engineering and Seismology, Tehran, Iran od 1999), ISET Journal of Earthquake Technology (Indian Society of Earthquake Technology, Roorkee, Indija, od 1998), Engineering Modelling (Hrva\xc5\xa1ka, od 1988), Earthquake Engineering and Engineering Vibration (IEM, Kitajska in MCEER, ZDA, od 2002), Bulletin of Earthquake Engineering (Kluwer, od 2003) in Earthquake Spectra (EERI, Oakland, ZDA, od 2006). V preteklosti je bil tudi \xc4\x8dlan uredni\xc5\xa1kih odborov mednarodnih revij Soil Dynamics and Earthquake Engineering (Elsevier, 1982\xe2\x80\x9390), Journal of Earthquake Engineering (Egyptian Society for Earthquake Engineering, Egipt 1991-1995), Earthquake Engineering and Structural Dynamics (J.Wiley, 1996-2003), Earthquake Engineering and Engineering Seismology (Chinese Taiwan Society for Earthquake Engineering, 1999-2002).'